ເກົາ​ຫຼີ​ເໜືອ ຍິງ​ລູກ​ສອນ​ໄຟຕື່ມ​ອີກ 2 ​ລູກ ເພື່ອ​ສືບ​ຕໍ່​ ການ​ຍິງ​ທົດ​ລອງ ​ຂອງ​ຕົນ
ນັບ​ແຕ່​ຕົ້ນ​ປີນີ້​ມາ ເກົາ​ຫຼີ​ເໜືອ​ໄດ້​ຍິງ​ລູກ​ສອນ​ໄຟ ​ທັງ​ໝົດ 8 ລູກ​ ໃນ​ລະ​ຫວ່າງ​ການ​ຍິງທົດ​ລອງ 5 ເທື່ອ.
ເກົາຫຼີເໜືອ ໄດ້ຍິງລູກສອນໄຟນຳວິຖີຫຼືລູກສອນໄຟຄຣູສ 2 ລູກ ໃນຕອນເຊົ້າວັນອັງຄານມື້ນີ້ ອີງຕາມຄຳຖະແຫຼງ ຂອງກອງທັບເກົາຫຼີໃຕ້ ຊຶ່ງເປັນການທົດລອງລູກສອນໄຟ ຄັ້ງທີ 5 ຂອງເກົາຫຼີເໜືອ ນັບແຕ່ປີໃໝ່ເປັນຕົ້ນມາ ລູກສອນໄຟທັງສອງໄດ້ຍິງຈາກເຂດທີ່ເລິກເຂົ້າໄປຂອງປະເທດ ແລະຕົກລົງໃສ່ທະເລ ຢູ່ນອກແຄມຝັ່ງທາງກ້ຳຕາເວັນອອກຂອງເກົາຫຼີເໜືອ ອີງຕາມລາຍງານ ຂອງອົງການຂ່າວຢອນຮັບ ຂອງເກົາຫຼີໃຕ້ ກອງທັບເກົາຫຼີໃຕ້ ໄດ້ການຢືນຢັນການຍິງດັ່ງກ່າວ ໃນການສົ່ງຂ່າວໃຫ້ວີໂອເອໂດຍກ່າວວ່າ ພວກເຈົ້າໜ້າທີ່ຍັງສືບຕໍ່ທຳການວິເຄາະເບິ່ງລາຍລະອຽດໃນການຍິງນີ້ຢູ່ ນັບແຕ່ຕົ້ນປີນີ້ມາ ເກົາຫຼີເໜືອໄດ້ຍິງລູກສອນໄຟ ທັງໝົດ 8 ລູກແລ້ວ ໃນລະຫວ່າງການຍິງທົດລອງ 5 ເທື່ອ ໃນອາທິດແລ້ວນີ້ ເກົາຫຼີເໜືອຂູ່ວ່າ ຕົນຈະເລີ້ມທົດລອງ ລູກສອນໄຟໄລຍະໄກ ແລະອາວຸດນິວເຄລຍຄືນໃໝ່ ເກົາຫຼີເໜືອໄດ້ຖືກຫ້າມບໍ່ໃຫ້ພົວພັນໃນກິດຈະການລູກສອນໄຟຂີປະນາວຸດໃດໆ ຮວມທັງການຍິງບໍ່ວ່າໃນໄລຍະໃດທັງໝົດ ໂດຍມະຕິທີ່ມີມາເປັນລຳດັບຂອງສະພາຄວາມໝັ້ນຄົງ ອົງການສະຫະປະຊາຊາດ ແຕ່ແນວໃດກໍຕາມ ມະຕິເຫຼົ່ານີ້ບໍ່ໄດ້ຫ້າມບໍ່ໃຫ້ເກົາຫຼີເໜືອທົດລອງລູກສອນໄຟນຳວິຖີຫຼືລູກສອນໄຟຄຣູສ ເມື່ອໄວໆມານີ້ ເກົາຫຼີເໜືອໄດ້ສະແດງຄວາມບໍ່ພໍໃຈ ກັບອັນທີ່ຕົນເອີ້ນວ່າ “ນະໂຍບາຍ ທີ່ເປັນປໍລະປັກ” ຂອງສະຫະລັດ ໂດຍສະເພາະແລ້ວ ເກົາຫຼີເໜືອໄດ້ນຳສະເໜີບັນຫານີ້ຕໍ່ການຮ່ວມມືທາງທະຫານລະຫວ່າງສະຫະລັດແລະເກົາຫຼີໃຕ້ ສະຫະລັດມີກຳລັງທະຫານ ປະມານ 28,000 ຄົນ ໃນເກົາຫຼີໃຕ້ ທີ່ຍັງເຫຼືອມາ ຈາກສົງຄາມເກົາຫຼີໃນຊຸມປີ 1950 ຊຶ່ງໄດ້ສິ້ນສຸດລົງດ້ວຍການຢຸດຍິງ ແທນທີ່ຈະແມ່ນສົນທິສັນຍາສັນຕິພາບ ພາຍໃຕ້ການນຳພາຂອງປະທານາທິບໍດີໂຈ ໄບເດັນ ວໍຊິງຕັນ ໄດ້ປະກາດເປັນປະຈຳວ່າ ຕົນເປີດກວ້າງສຳລັບການເຈລະຈາກັບເກົາຫຼີເໜືອ ໂດຍບໍ່ມີການຕັ້ງເງື່ອນໄຂໄວ້ລ່ວງໜ້າ ທ່ານຈອນ ເຄີບີ ໂຄສົກຂອງທຳນຽບຫ້າແຈ ກ່າວໃນການຖະແຫຼງຂ່າວ ໃນວັນຈັນວານນີ້ວ່າ “ພວກເຂົາເຈົ້າບໍ່ໄດ້ສະແດງອອກ ໃນການທີ່ຈະດຳເນີນການໄປໜ້າ ກ່ຽວກັບເລື້ອງນີ້ ” ທ່ານເຄີບີ ກ່າວຢ້ຳວ່າ ສະຫະລັດ ມີຄວາມເປັນຫ່ວງ “ກ່ຽວກັບຄວາມກ້າວໜ້າໃນຄວາມໄຝ່ຝັນທາງດ້ານນິວເຄລຍ ແລະຄວາມສາມາດທາງດ້ານລູກສອນໄຟຂີປະນາວຸດ” ຂອງເກົາຫຼີເໜືອ